Birthe Skaarup (DF), 2001-01-18:
Efter vedtagelsen af forslaget her i sidste folketingssamling om, at de tre hospicer, Sankt Lukas, Diakonissestiftelsen og Sct. Maria i Vejle, kom til at indgå i lov om sygehusvæsenet, mener Dansk Folkeparti sammen med de øvrige forslagsstillere, at tiden nu er inde til at udvide denne her ordning, således at vi får flere hospicer, der kan indgå som tilbud til landets uhelbredeligt syge borgere, hvor de vederlagsfrit - og jeg vil gerne understrege: vederlagsfrit - kan tilbringe den sidste tid af livet.
Det ligger Dansk Folkeparti stærkt på sinde at få etableret mulighed for, at borgerne kan vælge et hospice i nærheden af, hvor de bor, at mulighederne kommer til at eksistere flere steder i landet, og at de mange syge borgere kan afslutte livet i rolige og fredfyldte omgivelser uafhængig af hospitalsmiljø og væk fra de hvide kitler, og hvor pleje, omsorg og smertelindring er i top.
Det må være det optimale i sådanne tilbud. Svagheden ved det hospicetilbud, som eksisterer, er, at man kan komme ud for, at såfremt der ikke er ledige pladser på et hospice, gælder det jo faktisk, at der kun er brugerbetalte pladser tilbage.
Derfor er tilbudet for svagt.
Vi synes, at det er urimeligt, at den døende og familien kun har de muligheder enten selv at betale eller komme på venteliste, og hvem har tid til at komme på venteliste i sådanne tilfælde, eller eventuelt vælge et hospice, der ligger i et andet amt.
At give borgerne det frie valg, således at yderligere hospicer indgår i lov om sygehusvæsen, er klart et skridt i den rigtige retning.
Det er derhen, vi gerne vil, for det handler om som tidligere omtalt at få patienten i centrum
og at give de alvorligt syge ophold og tilbud på præmisser, der er optimale. Økonomien tror vi næsten vil være udgiftsneutral ud fra, at den type patienter, som vi netop taler om her, enten ville opholde sig på et hospital eller eventuelt andre steder i det offentlige system til behandling.
Nu redegør sundhedsministeren så for, at der er nedsat en arbejdsgruppe, at der vil komme en rapport, og at den er under udarbejdelse.
Jeg vil godt opfordre den nye sundhedsminister til at give sig tid til at tale med de folk, der er dybt involveret i og brænder for hospicetanken, og som utrolig gerne vil tale både med sundhedspolitikere og sikkert også med sundhedsministeren.
Disse mennesker gør et stort, aktivt og frivilligt arbejde, og de arbejder for at få skabt nogle gode forhold for de døende.
De arbejder for nye selvejende institutioner, og jeg håber selvfølgelig meget, at sundhedsministeren også tager de mennesker ind i overvejelserne ud over de folk - KL og Amtsrådsforeningen - som sundhedsministeren allerede har nævnt.
Det, fru Anni Svanholt måske har hørt, er, at når nogle har fået en dødsdom fra en læge, fra et hospital, så er der altså nogle af dem, der ikke går hjem og lægger sig til at dø.
Så er der nogle, der prøver at undersøge: Er der nogle behandlingsmuligheder for mig?
Det er noget, der har stået noget om, og som vi har læst om i aviserne, selvfølgelig.
Det er ikke noget, der står i det her forslag.
Er der noget at sige til, at folk, der får en dødsdom, går hjem og undersøger, hvad vedkommende ellers kan få tilbudt i denne her verden, og så går ud på Internettet for at se, hvad der er?
Det har intet med det her forslag at gøre, og det er en skrækkelig måde at manipulere på, som også andre har sagt her.